Berpirsê Têkilîyanê Teberî yê Îdareyê Xoserî yê Şingalî Faris Herboyî derheqê rojdemê Şingalî de ANFyî reyde qisey kerd.
Herboyî ard ziwan ke emser nêzdîbîyayîşê hukmatê Iraqî ra Newroze bi hawayêkê coşî nêna fîrazkerdene. Herboyî pare kerd ke peymana Bexdad-Hewlêrî ya serê Şingalî ra dima Şingal de aramîye qedîyaye. Herboyî vat: ''Na peymane bêdestûr û rizaya şingalijan ameye îmzakerdene û ma qet na peymane qebul nêkenê.''
Herboyî da zanayene ke hînî Şingal de bi hawayêkê pîlî meseleya asayîşî esta û vat: ''Înan na peymane sey caardişê asayîşê Şingalî mojnaye. Peymane ra ver asayîşê Şingalî ser o meseleyêke çinbî la nika esta. A raşte pê na peymane qirkerdişê 2014î newe ra yeno plankerdene. Ma 5 mengan ra nata dezgehanê neteweyî û mîyanneteweyîyan reyde pêvînayîşî kerdî û înan zî pare kerd ke na peymane nêna qebulkerdene. Şarê ma zî roja verêne ra nata vera na peymane xo ver dano û wazeno îradeyê ci bêro naskerdene.''
Herboyî wina dewam kerd: ''Ma pêro terefan û hukmatê Iraqî da da zanayene ke ganîi na mesele pê dîyalogan û bi hawayêkê sîyasî bêra çareserkerdene. Na mesele pê operasyonanê leşkerîyan çareser nêbena. Modelê ma goreyê qanûnanê Iraqî derbazdar o. Ma projeyê xo pêşkêşê hukmatê Iraqî kerd.  La wina aseno ke Iraq nêwazeno na mesele pê dîyalog û fikran çareser bikero.''
Herboyî îfade kerd ke 7ê adare ra nata tedaya Iraqî zêdîyaye û heta 13ê adare înan derheqê na teda de selahîyetdaran reyde qisey kerd. Herboyî vat: ''Selahîyetdaran ma reyde nîqaş kerd û waşt ke çimê ma bitersnê, ma rê gefan werd. Heyetê Iraqî de tena leşkerê payeberzî estê û nîyetê înan zî çin o ke mesele pê dîyalogan çareser bikerê. Hewteyêkî ra dima zî artêşa Iraqî hêzê xo herême de ca kerdî.  Beno ke nika Şingal de Kazimî ra bêxebere nê çîyî qewimîyenê. Aseno Iraq nêwazeno sîyaset, îrade û meşrûtîyetê ma bişinasno.''
Herboyî peynîya qiseykerdişê xo de wina vat: ''Ma şarê xo û dostanê xo, rayaumûmîye û dezgehanê mîyanneteweyîyan hîşyar kenê ke ma nêwazenê Şingal de alozîye vejîya. Nika Şingalî ser o tehlukeyêko pîl esto ke nê hêzê bitehlukeyî pabesteyê Mustafa Kazimî yê. Seba ke no gefê vera Şingalî biqedo ganî Kazimîyî rê teda bêra kerdene. Çunke şerêko muxtemel Iraq û herême rê holîye do nêaro.''
